**УПУТСТВО ЗА ОСЛОБОЂЕЊЕ ОД ПДВ-А ЗА ПРОЈЕКТЕ КОЈИ СУ ОДОБРЕНИ У ОКВИРУ ПРОГРАМА ЕВРОПСКЕ УНИЈЕ „ГРАЂАНИ, ЈЕДНАКОСТ, ПРАВА И ВРЕДНОСТИ“**

1. **Законски основ за ослобађање од пореза на додату вредност**

* Закон о потврђивању Оквирног споразума о финансијском партнерству између Републике Србије коју заступа Влада Републике Србије и Европскe комисијe о правилима за спровођење финансијске помоћи Европске уније Републици Србији у оквиру инструмента за претприступну помоћ (ИПА III) („Службени гласник РС – Међународни уговори“, бр. 6 од 12. децембра 2022)
* Закон о потврђивању Споразума између Републике Србије и Европске уније о учешћу Републике Србије у програму Европске уније Грађани, једнакост, права и вредности (Службени гласник РС – Међународни уговори, број 7/2024-55)
* Закон о порезу на додату вредност ("Сл. гласник РС", бр. 84/2004, 86/2004, 61/2005, 61/2007, 93/2012, 108/2013, 6/2014, 68/2014, 142/2014, 5/2015, 83/2015, 5/2016, 108/2016, 7/2017, 113/2017, 13/2018, 30/2018, 4/2019, 72/2019, 8/2020, 153/2020, 138/2022 и 94/2024)
* Правилник о начину и поступку остваривања пореских ослобођења код ПДВ са правом на одбитак претходног пореза ("Сл. гласник РС", бр 120/2012-171, 40/2015-68, 82/2015-20, 86/2015-215, 11/2016-3, 21/2017-4, 44/2018-27 (др. закон), 48/2018-119, 62/2018-39, 104/2018-105, 16/2019-3, 80/2019-57, 159/2020-38)
* Правилник о порезу на додату вредност ("Сл. гласник РС", бр. 37/2021, 64/2021, 127/2021, 49/2022, 59/2022, 7/2023, 15/2023, 60/2023, 96/2023, 116/2023, 29/2024, 65/2024, 73/2024, 101/2024 и 107/2024)

**2. Неопходни кораци у поступку ослобађања од ПДВ-а за пројекте одобрене у оквиру Програма Европске уније „Грађани, једнакост, права и вредности“**

**1. КОРАК** – **Обавестити национално ЦФЦУ тело (Сектор за уговарање и финансирање програма из средстава ЕУ, Министарство финансија)**

* Потребно је е-маилом послати потписани уговор са свим анексима на следеће е-маил адресе:
  + [nevenka.tripkovic@mfin.gov.rs](mailto:nevenka.tripkovic@mfin.gov.rs)
  + [aleksandar.stefanovic@mfin.gov.rs](mailto:aleksandar.stefanovic@mfin.gov.rs)
  + [diana.stankovic@mfin.gov.rs](mailto:diana.stankovic@mfin.gov.rs)

**У мејлу обавезно навести у „Subject“/Предмету:** назив позива, назив пројекта и број уговора (нпр: CERV-NT-2024-...)

**Потребна документација:**

* Потписан уговор о додели бесповратних средстава
* Анекс са листом партнера и појединачним буџетима
* У случају измена – анекс са изменама (продужење, промена износа, партнера)

**2. КОРАК** – Национално тело шаље захтеве са уговорима финансијском одељењу Делегације Европске уније на верификацију.

**3. КОРАК** – Делегација EУ врши проверу валидности свих уговора о донацији и шаље одобрене верификационе листе ЦФЦУ.

**4. КОРАК** – **ЦФЦУ обавештава добитнике и Пореску управу да су уговори валидни за ПДВ ослобођење**

**5. КОРАК** – Унос уговора од стране добитника донације у систем еПорези

* Пратити упутство Пореске управе: <https://www.purs.gov.rs/pravna-lica/pregled-propisa/korisnicka-uputstva/5343/korisnicko-uputstvo-za-refakciju-i-oslobadjanje-od-placanja-pdv-a-.html>
* Приликом пријаве ППО-ПДВ, изабрати **„Сл. гл. РС - Међународни уговори бр. 7/24“**
* Приложити **оригинал и судски оверен превод уговора о донацији**
  1. **Поступак ослобађања од ПДВ-а кроз систем еПорези**

**Једном када се организација региструје као субјекат ослобођен од ПДВ-а, може куповати робу и услуге без плаћања ПДВ-а, под условом да су те набавке директно везане за пројекат из програма Уније**. Обавеза је организације да води тачну и потпуну документацију, јер је могуће да ће бити подложна ревизији и инспекцијама.

Важно је нагласити да ослобођење од ПДВ-а може важити само за део трошкова који је директно повезан са пројектом из програма Уније. Због тога је неопходна прецизна евиденција структуре трошкова.

**Надлежни орган за све захтеве за ослобођење од ПДВ-а је Централна пореска управа.** Захтев се подноси искључиво електронски преко портала еПорези (https://www.purs.gov.rs), уз употребу квалификованог електронског сертификата.

**Обавезе крајњег корисника (добитника донације):**

* Обезбедити квалификовани електронски сертификат са читачем картица
* Попунити образац ПЕП (овлашћење за електронске услуге)

Напомена: Овлашћење се може издати само за лица са српским држављанством и пребивалиштем у Србији. Ако је корисник донације страно правно лице, неопходно је отворити нерезидентни ПИБ (порески идентификациони број).

Упутство за коришћење портала доступно је на: <https://purs.gov.rs/lat/pravna-lica/pregled-propisa/korisnicka-uputstva/5343/korisnicko-uputstvo-za-refakciju-i-oslobadjanje-od-placanja-pdv-a-.html>

**Подношење захтева за ослобођење од ПДВ-а**

Ослобађање од ПДВ-а се одобрава искључиво:

* Пре авансног плаћања
* Пре извршења услуге
* Пре испоруке робе / извођења радова
* Пре истека извештајног периода за који се подноси захтев за плаћање

**Треба узети у обзир да решавање захтева за ослобађање од ПДВ-а може потрајати неколико радних дана!**

**Поступак припреме ППО-ПДВ образца:**

1. Регистрација уговора – при првом ослобађању у еПорези систему, неопходно је прикачити скенирани уговор у PDF формату
2. Превод уговора – приложити у PDF формату
3. Про-фактура/Рачун – добити од добављача/извођача у PDF формату
4. Попуњавање ППО-ПДВ – унос података и прилагање документације у еПорези
5. Овера ППО-ПДВ – Пореска управа врши проверу и електронски оверава образац
6. Достављање ППО-ПДВ – добитник донације чува један примерак, други шаље добављачу

**Про-фактура/рачун мора да садржи:**

1. Подаци о добављачу: назив, адреса, ПИБ
2. Подаци о купцу: назив, адреса, ПИБ
3. Број и датум издавања
4. Опис робе/услуга/радова, цена, ПДВ и укупан износ
5. Потпис и печат (ако је потребно)
6. Период реализације услуге/радова (нпр. организација семинара од 20.12.2025. до 26.12.2025.)

**Про-фактура/рачун не сме да садржи:**

* Коментаре попут „обрачунавање камате уколико се не плати у року“ итд.

**НАПОМЕНА:**

**Уколико се процедура не испоштује или документација није исправна, крајњи корисници ће сносити обавезу плаћања ПДВ-а.**

**За сваку набавку која се односи на пројекат из програма Уније, неопходно је имати прецизну документацију и водити детаљну евиденцију. ПДВ ослобођење важи искључиво за набавке повезане са реализацијом пројекта.**

**Додатна корисна упутства, документација и поступак за пријаву ППО-ПДВ можете пронаћи и на:** <https://www.purs.gov.rs>